CELEX: 32021D0174
Language: et
Date: 2021-02-10 00:00:00
Title: Euroopa Keskpanga otsus (EL) 2021/174, 10. veebruar 2021, millega muudetakse otsust (EL) 2020/440 pandeemia majandusmõjude ohjeldamise erakorralise ja ajutise varaostukava kohta (EKP/2021/6)

15.2.2021   
               
               
                  ET
               
               
                  Euroopa Liidu Teataja
               
               
                  L 50/29
               
            
         EUROOPA KESKPANGA OTSUS (EL) 2021/174,
         10. veebruar 2021,
         millega muudetakse otsust (EL) 2020/440 pandeemia majandusmõjude ohjeldamise erakorralise ja ajutise varaostukava kohta (EKP/2021/6)
         EUROOPA KESKPANGA NÕUKOGU,
         võttes arvesse Euroopa Liidu toimimise lepingut, eelkõige selle artikli 127 lõike 2 esimest taanet,
         võttes arvesse Euroopa Keskpankade Süsteemi ja Euroopa Keskpanga põhikirja, eelkõige artikli 12.1 teist lõiget koosmõjus artikli 3.1 esimese taande ja artikliga 18.1,
         ning arvestades järgmist:
         
                     (1)
                  
                  
                     Võttes arvesse koroonaviiruse haiguse (COVID-19) levikuga seotud erandlikku majandus- ja finantsolukorda, alustas EKP nõukogu Euroopa Keskpanga otsuse (EL) 2020/440 (EKP/2020/17) (1) alusel uue pandeemia majandusmõjude ohjeldamise erakorralise ja ajutise varaostukava (pandemic emergency purchase programme, PEPP). PEPP hõlmab kõik Euroopa Keskpanga laiendatud varaostukavaga hõlmatud kõlblike varade liigid, kuhu kuuluvad avaliku sektori varade järelturult ostmise kava, pandikirjade kolmas ostukava, varaga tagatud väärtpaberite ostukava ja ettevõtlussektori varaostukava.
                  
               
                     (2)
                  
                  
                     10. detsembril 2020 otsustas EKP nõukogu kooskõlas oma hinnastabiilsuse säilitamise ülesandega läbi vaadata teatavad PEPPi kujunduselemendid eesmärgiga säilitada pandeemiaolukorras soodsad finantstingimused, mis loovad aluse majanduse taastumiseks ja aitavad tasakaalustada prognoositud inflatsioonikursi pandeemiaolukorrast tingitud langust. Konkreetselt otsustas EKP nõukogu suurendada PEPPile eraldatud kogusummat 500 miljardi euro võrra 1 850 miljardile eurole ja pikendada PEPP netoostude teostamise aega kuni vähemalt märtsi lõpuni 2022. Igal juhul jätkab EKP nõukogu netoostude teostamist, kuni jõutakse seisukohale, et koroonaviiruse kriisietapp on möödunud.
                  
               
                     (3)
                  
                  
                     PEPP oste teostatakse paindlikult turutingimusi arvestades ja eesmärgiga vältida finantskeskkonna karmistumist, mis ei oleks kooskõlas prognoositud inflatsioonikursi pandeemiaolukorrast tingitud languse tasakaalustamisega. Lisaks sellele avaldab ostude paindlikkus ajastuse, varaliikide ja jurisdiktsioonide osas toetavat mõju rahapoliitika sujuvale ülekandumisele. Kui varade ostuvood toimuvad soodsas finantskeskkonnas, mis ei ammenda kogusummat PEPP netoostude tähtaja jooksul, ei pruugi see täies ulatuses rakenduda. Samas saab kogusummat vajadusel soodsa finantskeskkonna säilitamiseks kalibreerida, et säilitada soodsat finantskeskkonda, mis aitaks tasakaalustada pandeemiaolukorrast tingitud negatiivset mõju inflatsioonikursile.
                  
               
                     (4)
                  
                  
                     PEPP ostude pikendamine pikemaks ajaks arvestab majandust ja inflatsiooni mõjutava pandeemia kestmist. See võimaldab pidevat turuga suhtlemist ja eurosüsteemi rahapoliitilise stiimuli järjekindlamat tuge ning võtab arvesse oodatava vaktsineerimise ajakava ja ajakohastatud makromajanduse ettevaadet. Soodsa finantskeskkonna säilitamine pandeemiaolukorras aitab vähendada määramatust ja suurendada usaldust, mis toetab tarbimist ja investeeringuid äritegevusse ning lõpptulemusena loob aluse majanduse taastumiseks ja aitab tasakaalustada prognoositud inflatsioonikursi pandeemiaolukorrast tingitud langust.
                  
               
                     (5)
                  
                  
                     Et ära hoida soovimatut finantstingimuste karmistumise riski ajal, mil pandeemiašokist taastumise võimalus on väike, otsustas EKP nõukogu, et PEPPi alusel ostetud väärtpaberite põhisummade tähtaegsed tagasimaksed reinvesteeritakse täies ulatuses vähemalt kuni 2023. aasta lõpuni ning jäi seisukohale, et edasist PEPP portfelli arengut juhitakse viisil, mis väldiks kohase rahapoliitika kursi häirimist.
                  
               
                     (6)
                  
                  
                     EKP nõukogu leiab, et 10. detsembril 2020 vastu võetud meetmete kogum on proportsionaalne hinnastabiilsuse, rahapoliitika ülekandemehhanismi ja euroala majandusväljavaate tõsiste riskide käsitlemiseks raske pandeemiaolukorra kestmise tingimustes. EKP nõukogu jääb seisukohale, et PEPP, koosmõjus kõikide teiste poliitikameetmetega, on pandeemiaolukorras kohane abinõu. Lisaks on PEPPi kalibreerimine, mille aluseks on täiendava ostude kogusumma jätkuvalt paindlik kasutus, tõhusam kui muud rahapoliitika instrumendid, et säilitada rahapoliitika paindlikkus praeguses pandeemiaolukorras, mida iseloomustab äärmine määramatus. Seetõttu ja varasemat hinnangut arvestades, mille kohaselt ületab PEPP ostude positiivne mõju võimaliku kahju, leiab EKP nõukogu, et PEPP täiendavate varaostude positiivne mõju Euroopa Keskpanga hinnastabiilsuse pädevuse eesmärgi saavutamisele, koosmõjus muude 10. detsembril 2020 vastu võetud poliitikameetmetega, ületab selgelt võimaliku negatiivse mõju muudes majanduspoliitika valdkondades. Kooskõlas oma sümmeetria järgimise kohustusega on EKP nõukogu valmis kõiki oma instrumente vajadusel kohandama, et tagada püsiv inflatsiooni eesmärgipärane liikumine.
                  
               
                     (7)
                  
                  
                     Seetõttu tuleb Euroopa Keskpanga otsust (EL) 2020/440 (EKP/2020/17) vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Muudatused
            Euroopa Keskpanga otsust (EL) 2020/440 (EKP/2020/17) muudetakse järgmiselt:
            
                        1)
                     
                     
                        artikli 1 lõige 1 asendatakse järgmisega:
                        
                           „1.   Eurosüsteem kehtestab pandeemia majandusmõjude ohjeldamise erakorralise ja ajutise varaostukava (PEPP), mis on iseseisev ostukava. PEPPi kogusumma on 1 850 miljardit eurot. PEPPi alusel ostetud väärtpaberitega seotud põhisumma tähtaegsed tagasimaksed reinvesteeritakse, ostes kõlblikke turukõlblikke võlaväärtpabereid vähemalt kuni 2023. aasta lõpuni. Igal juhul juhitakse edasist PEPP portfelli arengut viisil, mis väldiks kohase rahapoliitika kursi häirimist.“;
                        
                     
                  
                        2)
                     
                     
                        artikli 5 lõige 3 asendatakse järgmisega:
                        
                           „3.   EKP nõukogu delegeerib EKP juhatusele otsustuspädevuse PEPPi ostude ajastuse ja koosseisu osas igas kuus, võttes arvesse kogusummat 1 850 miljardit eurot. Eelkõige võib PEPPi oste teostada paindlikult, et võimaldada ostuvoogude ajas jagunemise kõikumisi nii varaliikide kui jurisdiktsioonide osas.“
                        
                     
                  
         
            Artikkel 2
            Lõppsäte
            Käesolev otsus jõustub neljandal päeval pärast selle avaldamist Euroopa Liidu Teatajas.
         
         
            Frankfurt Maini ääres, 10. veebruar 2021
            
               
                  EKP president
               
               Christine LAGARDE
            
         
         
            (1)  Euroopa Keskpanga 24. märtsi 2020. aasta otsus (EL) 2020/440 pandeemia majandusmõjude ohjeldamise erakorralise ja ajutise varaostukava kohta (EKP/2020/17) (ELT L 91, 25.3.2020, lk 1).